b'\n_START_ARTICLE_\nMotivaatio\n_START_SECTION_\nFysiologiset tarpeet\n_START_PARAGRAPH_\nAinakin pinnallisesti helpoimmat motivaatiotavat analysoida ovat selv\xc3\xa4t fyysiset tarpeet. N\xc3\xa4it\xc3\xa4 ovat n\xc3\xa4lk\xc3\xa4, jano ja kivun v\xc3\xa4ltt\xc3\xa4minen. N\xc3\xa4iden toimintatapojen perimm\xc3\xa4isten syiden analysointi voi hy\xc3\xb6dytt\xc3\xa4\xc3\xa4 esimerkiksi etologiaa, vertailevaa psykologiaa sek\xc3\xa4 fysiologista psykologiaa. Edell\xc3\xa4 mainittuihin tarpeisiin liittyv\xc3\xa4t (hormonaaliset ja aivoprosessit) ovat samantyyppisi\xc3\xa4 ainakin kaikilla nis\xc3\xa4kk\xc3\xa4ill\xc3\xa4 ja todenn\xc3\xa4k\xc3\xb6isesti kaikilla selk\xc3\xa4rangattomilla. Pit\xc3\xa4\xc3\xa4 ottaa kuitenkin huomioon, ett\xc3\xa4 ihmisill\xc3\xa4 jopa n\xc3\xa4m\xc3\xa4 perustavanlaatuiset motivaatiot muuntuvat ja v\xc3\xa4littyv\xc3\xa4t sosiaalisten ja kulttuurillisten vaikutteiden l\xc3\xa4pi. Esimerkiksi yksik\xc3\xa4\xc3\xa4n n\xc3\xa4l\xc3\xa4n tutkimus ihmisill\xc3\xa4 ei voi ohittaa sy\xc3\xb6mish\xc3\xa4iri\xc3\xb6it\xc3\xa4 kuten anorexia nervosaa tai liikalihavuutta, joiden vastineita ei el\xc3\xa4inmaailmassa tunneta. Jopa el\xc3\xa4imill\xc3\xa4 on selv\xc3\xa4\xc3\xa4, etteiv\xc3\xa4t aikaisemmat homeostaattiset \xe2\x80\x9dtyhjennys-ylt\xc3\xa4kyll\xc3\xa4isyys\xe2\x80\x9d-mallit ole en\xc3\xa4\xc3\xa4 riitt\xc3\xa4vi\xc3\xa4, koska monet el\xc3\xa4imet sy\xc3\xb6v\xc3\xa4t varotoimena etuk\xc3\xa4teen, eiv\xc3\xa4tk\xc3\xa4 vasta sitten kun n\xc3\xa4lk\xc3\xa4 on jo tullut. Esimerkkin\xc3\xa4 t\xc3\xa4st\xc3\xa4 talviuni.\n_START_SECTION_\nMuita biologisia motivaatioita\n_START_PARAGRAPH_\nSeuraavalla tasolla ovat motivaatiot, joilla on selv\xc3\xa4 biologinen perusta, mutta joita ei tarvita el\xc3\xa4imen v\xc3\xa4litt\xc3\xb6m\xc3\xa4\xc3\xa4n eloon j\xc3\xa4\xc3\xa4miseen. N\xc3\xa4it\xc3\xa4 ovat muun muassa seksi, j\xc3\xa4lkel\xc3\xa4isist\xc3\xa4 huolehtiminen ja aggressio. N\xc3\xa4idenkin motivaatioiden tapauksessa fysiologinen perusta on samanlainen ihmisill\xc3\xa4 ja el\xc3\xa4imill\xc3\xa4, mutta sosiaalisen ymp\xc3\xa4rist\xc3\xb6n monimutkaisuus on suurempi ihmisill\xc3\xa4 (tai ehk\xc3\xa4 vain ymm\xc3\xa4rr\xc3\xa4mme monimutkaisuuden paremmin omalla lajillamme). N\xc3\xa4ill\xc3\xa4 aloilla huomioita on tehty muun muassa k\xc3\xa4ytt\xc3\xa4ytymisekologiassa ja sosiobiologiassa, jotka tarjosivat uusia tulkintoja sek\xc3\xa4 el\xc3\xa4inten ett\xc3\xa4 ihmisten k\xc3\xa4ytt\xc3\xa4ytymisest\xc3\xa4 1900-luvun viimeisill\xc3\xa4 vuosikymmenill\xc3\xa4, joskin sosiobiologisten tulkintojen laajentaminen ihmisiin on kiistanalaista._NEWLINE_Ehk\xc3\xa4 samanlainen mutta eri tasolla on motivaatio uuden stimulaation saamiseksi. Eri yhteyksiss\xc3\xa4 on mainittu tutkiminen, uteliaisuus tai seksuaalisen kiihottumisen hakuisuus. Ratkaiseva tekij\xc3\xa4 t\xc3\xa4llaisten motivaatiotyyppien tutkimisessa on onko niiss\xc3\xa4 homeostaattista osaa, eli kasautuvatko ne ajan mittaan, jos niit\xc3\xa4 ei v\xc3\xa4lill\xc3\xa4 saada tyydytetty\xc3\xa4. T\xc3\xa4m\xc3\xa4 on keskeinen osa 1900-luvun alun seksi\xc3\xa4 koskevissa p\xc3\xa4\xc3\xa4telmiss\xc3\xa4, joita esimerkiksi Sigmund Freud ja Konrad Lorenz ovat tehneet. Samaa ideaa k\xc3\xa4ytet\xc3\xa4\xc3\xa4n paljon my\xc3\xb6s motivaatiota k\xc3\xa4sittelev\xc3\xa4ss\xc3\xa4 populaaripsykologiassa. Viime vuosikymmenten paremmin tutkittuun tietoon perustuvat p\xc3\xa4\xc3\xa4telm\xc3\xa4t viittaavat kuitenkin siihen, ett\xc3\xa4 edelliset motivaatiot ovat tilanteeseen liittyvi\xc3\xa4 ja ne esiintyv\xc3\xa4t, kun niit\xc3\xa4 tarvitaan (tai n\xc3\xa4ytt\xc3\xa4\xc3\xa4 silt\xc3\xa4, ett\xc3\xa4 tarvitaan) varmistamaan el\xc3\xa4imen sopivuus ymp\xc3\xa4rist\xc3\xb6\xc3\xb6n, jonka j\xc3\xa4lkeen ne tyyntyisiv\xc3\xa4t ilman seurauksia, kun tilanne on ohi.\n_START_SECTION_\nToissijaiset tavoitteet\n_START_PARAGRAPH_\nBiologiset tarpeet luovat yleens\xc3\xa4 voimakkaampia tunteita, ja ne ovat siten voimakkaampia kuin toissijaiset tarpeet. T\xc3\xa4t\xc3\xa4 kuvataan esimerkiksi Abraham Maslow\xe2\x80\x99n mallissa (tarpeiden hierarkia). Ero voidaan tehd\xc3\xa4 my\xc3\xb6s suoran ja ep\xc3\xa4suoran motivaation v\xc3\xa4lill\xc3\xa4. Suorassa motivaatiossa toiminta tyydytt\xc3\xa4\xc3\xa4 tarpeen, kun taas ep\xc3\xa4suorassa motivaatiossa toiminta tyydytt\xc3\xa4\xc3\xa4 v\xc3\xa4livaiheen tavoitteen, joka puolestaan johtaa tarpeen tyydytt\xc3\xa4miseen. Ty\xc3\xb6ymp\xc3\xa4rist\xc3\xb6ss\xc3\xa4 raha k\xc3\xa4sitet\xc3\xa4\xc3\xa4n tyypillisen\xc3\xa4 ep\xc3\xa4suorana motivaation keinona, kun taas ty\xc3\xb6tyytyv\xc3\xa4isyys ja miellytt\xc3\xa4v\xc3\xa4 sosiaalinen ymp\xc3\xa4rist\xc3\xb6 ovat suorempia motivaattoreita. T\xc3\xa4m\xc3\xa4 esimerkki kuitenkin korostaa hyvin sit\xc3\xa4, ett\xc3\xa4 ep\xc3\xa4suora motivaatiokeino (raha) kohti t\xc3\xa4rke\xc3\xa4\xc3\xa4 tavoitetta (ruoan ostaminen, vaatteet jne.) voi hyvinkin olla voimakkaampi kuin suora motivaatio, jonka miellytt\xc3\xa4v\xc3\xa4 ty\xc3\xb6ymp\xc3\xa4rist\xc3\xb6 aiheuttaa.\n_START_SECTION_\nKiristys\n_START_PARAGRAPH_\nIlmiselvin motivointikeino on kirist\xc3\xa4minen, jossa kivun tai muun negatiivisen seurauksen v\xc3\xa4ltt\xc3\xa4misell\xc3\xa4 on v\xc3\xa4lit\xc3\xb6n vaikutus. Kun kirist\xc3\xa4minen on pysyv\xc3\xa4\xc3\xa4, katsotaan sen olevan orjuuttamista. Vaikka kiristys katsotaan moraalisesti tuomittavaksi, monissa filosofisissa suuntauksissa harjoitetaan sit\xc3\xa4 kuitenkin usein vankeja kohtaan. Modernin kapitalismin kriitikot v\xc3\xa4itt\xc3\xa4v\xc3\xa4t, ett\xc3\xa4 ilman sosiaalisia turvaverkkoja palkkaorjuus on v\xc3\xa4ist\xc3\xa4m\xc3\xa4t\xc3\xb6nt\xc3\xa4. Onnistunut kirist\xc3\xa4minen luonnollisesti voittaa onnistuessaan muut motivaation muodot.\n_START_SECTION_\nItsehillint\xc3\xa4\n_START_PARAGRAPH_\nMotivaation itsehillint\xc3\xa4 ymm\xc3\xa4rret\xc3\xa4\xc3\xa4n yh\xc3\xa4 enemm\xc3\xa4n tunne\xc3\xa4lyn osaksi. Yksil\xc3\xb6 voi olla eritt\xc3\xa4in \xc3\xa4lyk\xc3\xa4s \xc3\xa4lykkyyden perinteisen m\xc3\xa4\xc3\xa4ritelm\xc3\xa4n mukaan (kuten monet \xc3\xa4lykkyystestit sen mittaavat) mutta ei motivoitunut k\xc3\xa4ytt\xc3\xa4m\xc3\xa4\xc3\xa4n t\xc3\xa4t\xc3\xa4 \xc3\xa4lykkyytt\xc3\xa4\xc3\xa4n tiettyyn teht\xc3\xa4v\xc3\xa4\xc3\xa4n. Victor Vroomin \xe2\x80\x9dodotusteoria\xe2\x80\x9d (engl. expectancy theory) kertoo, milloin ihmiset p\xc3\xa4\xc3\xa4tt\xc3\xa4v\xc3\xa4t k\xc3\xa4ytt\xc3\xa4\xc3\xa4 itsehillint\xc3\xa4\xc3\xa4 saavuttaakseen tietyn tavoitteen. Itsehillint\xc3\xa4 on usein asetettu vastakkain automaattisten prosessien, kuten \xc3\xa4rsyke\xe2\x80\x93vaste (stimulus-response), kanssa behavioristi B. F. Skinnerin paradigman mukaan.\n_START_SECTION_\nOhjaava motivaatio\n_START_PARAGRAPH_\nMotivaation ohjausta ja hallintaa ei viel\xc3\xa4 ymm\xc3\xa4rret\xc3\xa4 t\xc3\xa4ysin. Motivaatiokoulutukseen on monia erilaisia l\xc3\xa4hestymistapoja, mutta kriitikot pit\xc3\xa4v\xc3\xa4t useita n\xc3\xa4ist\xc3\xa4 pseudotietein\xc3\xa4. Jotta ymm\xc3\xa4rrett\xc3\xa4isiin miten motivaatiota voidaan ohjailla, on ensin t\xc3\xa4rke\xc3\xa4\xc3\xa4 ymm\xc3\xa4rt\xc3\xa4\xc3\xa4 miksi monilta ihmisilt\xc3\xa4 puuttuu motivaatiota._NEWLINE_Viime vuosina ty\xc3\xb6h\xc3\xb6n liittym\xc3\xa4tt\xc3\xb6m\xc3\xa4t toiminnot, kuten internet-surffaus, ovat alkaneet enenev\xc3\xa4ss\xc3\xa4 m\xc3\xa4\xc3\xa4rin huolestuttaa teollistuneiden maiden ty\xc3\xb6nantajia. Monet yritykset ovat k\xc3\xa4ytt\xc3\xa4neet kieltoja taktiikkana k\xc3\xa4yd\xc3\xa4 t\xc3\xa4m\xc3\xa4n uhan kimppuun, toiset taas yritt\xc3\xa4v\xc3\xa4t asettaa rajoja ja puuttuvat vain kaikkein r\xc3\xa4ikeimpiin tapauksiin. Jopa kotik\xc3\xa4ytt\xc3\xa4jien keskuudessa internet-riippuvuus on nostanut p\xc3\xa4\xc3\xa4t\xc3\xa4\xc3\xa4n. Samanlainen huolestuneisuus ymp\xc3\xa4r\xc3\xb6i my\xc3\xb6s videopelej\xc3\xa4 sek\xc3\xa4 televisiota._NEWLINE_T\xc3\xa4m\xc3\xa4 voidaan selitt\xc3\xa4\xc3\xa4 itse\xc3\xa4\xc3\xa4n vahvistavalla palautesilmukalla. Edell\xc3\xa4 mainitut toimet voivat luoda monenlaisia nopeita, positiivisia tunnepalautteita \xe2\x80\x93 komediasarjojen huumori, saippuaoopperoiden korvikeperheet, toimintaelokuvien, videopelien vapauttama endorfiini tai uutispalvelinten tyydytt\xc3\xa4m\xc3\xa4 uteliaisuus. On tunnettua, ett\xc3\xa4 aivojen hermoverkkojen yhteydet vahvistuvat, kun niit\xc3\xa4 harjoitetaan, mik\xc3\xa4 tarkoittaa sit\xc3\xa4, ett\xc3\xa4 usein on helpointa jatkaa saman tekemist\xc3\xa4 kuin tehd\xc3\xa4 jotain muuta. T\xc3\xa4ten p\xc3\xa4ivitt\xc3\xa4inen tapa voi ajan mittaan synnytt\xc3\xa4\xc3\xa4 psyykkist\xc3\xa4 riippuvuutta josta on vaikea p\xc3\xa4\xc3\xa4st\xc3\xa4 eroon._NEWLINE_Avainkysymys motivaation kannalta onkin: mitk\xc3\xa4 teot aiheuttavat positiivisen tunnereaktion ja mitk\xc3\xa4 eiv\xc3\xa4t? Vastauksia n\xc3\xa4ihin kysymyksiin tutkitaan neuropsykologiassa. T\xc3\xa4h\xc3\xa4n menness\xc3\xa4 tiedet\xc3\xa4\xc3\xa4n, ett\xc3\xa4 useimmille ihmisille toiminta, johon liittyy voimakas audiovisuaalinen her\xc3\xa4te, aiheuttaa voimakkaamman tunnereaktion. Toisaalta puhtaasti tekstipohjainen tieto ei ole kovin motivoivaa. T\xc3\xa4m\xc3\xa4 tuntuu intuitiivisesti j\xc3\xa4rkev\xc3\xa4lt\xc3\xa4, jos ajatellaan ett\xc3\xa4 lukeminen on ylemm\xc3\xa4n aivokuoren harjoitettu toiminto, kun taas suuret aivoalueet ovat synnynn\xc3\xa4isesti omistettu k\xc3\xa4sittelem\xc3\xa4\xc3\xa4n audiovisuaalista sy\xc3\xb6tett\xc3\xa4. T\xc3\xa4m\xc3\xa4ntyyppiselle informaatiolle on vain yksinkertaisesti enemm\xc3\xa4n v\xc3\xa4yli\xc3\xa4 aivokuoren prosessoivilta alueilta alemmille tunnealueille limbiseen systeemin. Tuntuu siis loogiselta, ett\xc3\xa4 motivaatiota voi helpommin luoda k\xc3\xa4ytt\xc3\xa4en multimediaa._NEWLINE_Koska ihmiset ovat sosiaalisia el\xc3\xa4imi\xc3\xa4, n\xc3\xa4ytt\xc3\xa4\xc3\xa4 my\xc3\xb6s silt\xc3\xa4, ett\xc3\xa4 sosiaaliset suhteet n\xc3\xa4yttelev\xc3\xa4t suurta roolia motivaation synnyss\xc3\xa4. Toistaiseksi ei tiedet\xc3\xa4 paljoakaan siit\xc3\xa4, miten ihmisaivot k\xc3\xa4sittelev\xc3\xa4t sosiaalisia suhteita, mutta voidaan v\xc3\xa4itt\xc3\xa4\xc3\xa4, ett\xc3\xa4 sosiaaliset suhteet ovat eritt\xc3\xa4in voimakkaita tunteiden avulla koodattuja, yhteenliittyvi\xc3\xa4 muistoja. Ajatus, joka on liitetty n\xc3\xa4ihin muistoihin, laukaisee tietyn tunteen. T\xc3\xa4st\xc3\xa4 seuraa, ett\xc3\xa4 negatiiviset sosiaaliset suhteet todenn\xc3\xa4k\xc3\xb6isesti pienent\xc3\xa4v\xc3\xa4t motivaatiota ja vaistomainen halu toimia t\xc3\xa4ytyy korvata n\xc3\xa4iss\xc3\xa4 suhteissa kiristyksell\xc3\xa4. Niin opettajille kuin johtajillekin n\xc3\xa4ytt\xc3\xa4\xc3\xa4 olevan t\xc3\xa4rke\xc3\xa4\xc3\xa4 pysty\xc3\xa4 pit\xc3\xa4m\xc3\xa4\xc3\xa4n hyvi\xc3\xa4 suhteita yll\xc3\xa4, jotta he voivat luoda motivoivan ilmapiirin. Henkil\xc3\xb6kohtaiset syyt voivat kuitenkin olla t\xc3\xa4m\xc3\xa4n esteen\xc3\xa4, mink\xc3\xa4 vuoksi useat motivaatioiden ohjauskurssit yritt\xc3\xa4v\xc3\xa4t opettaa johtajia l\xc3\xb6yt\xc3\xa4m\xc3\xa4\xc3\xa4n muita kanavia purkaa henkil\xc3\xb6kohtaiset tunteensa kuin ty\xc3\xb6ntekij\xc3\xb6ihins\xc3\xa4.\n_START_SECTION_\nAikainen ohjelmointi\n_START_PARAGRAPH_\nNykyaikainen magneettinen resonanssikuvaus on tuottanut vankkaa empiirist\xc3\xa4 tukea psykologiselle teorialle, ett\xc3\xa4 tunteiden ohjelmointi m\xc3\xa4\xc3\xa4r\xc3\xa4ytyy suurimmaksi osaksi lapsuudessa. PET klinikan l\xc3\xa4\xc3\xa4ketieteellinen johtaja Children\xe2\x80\x99s Hospital of Michiganissa (Michiganin lastensairaala) sek\xc3\xa4 pediatrian, neurologian sek\xc3\xa4 radiologian professori Wayne State University School of Mediciness\xc3\xa4 Harold Chugani on tehnyt l\xc3\xb6yd\xc3\xb6n, jonka mukaan lasten aivot ovat paljon kyvykk\xc3\xa4\xc3\xa4mpi\xc3\xa4 k\xc3\xa4sittelem\xc3\xa4\xc3\xa4n (tunteisiin liittyv\xc3\xa4\xc3\xa4) informaatiota kuin aikuisten. Aivoaktiviteetti aivokuoren alueilla on lapsilla noin kaksi kertaa niin korkea kuin aikuisilla kolmannesta yhdeks\xc3\xa4nteen elinvuoteen asti. T\xc3\xa4m\xc3\xa4n j\xc3\xa4lkeen kyky laskee jatkuvasti aikuisuuden alhaisille tasoille. Aivojen tilavuus on toisaalta jo 95% aikuisen tasolla ihmisen ollessa yhdeks\xc3\xa4nnell\xc3\xa4 vuodellaan._NEWLINE_T\xc3\xa4m\xc3\xa4 on ratkaisevaa my\xc3\xb6s motivaation ymm\xc3\xa4rt\xc3\xa4miselle. Eri ihmiset voivat aikaansaada positiivisia tunnereaktoita eri toimista; Matemaatikot voivat nauttia monimutkaisten yht\xc3\xa4l\xc3\xb6iden k\xc3\xa4sittelyst\xc3\xa4, ohjelmoijat voivat tuntea samoin ohjelmakoodista, muusikot voivat tuntea olevansa harmoniassa itsens\xc3\xa4 kanssa s\xc3\xa4velt\xc3\xa4ess\xc3\xa4\xc3\xa4n tai soittaessaan jne. Jos otetaan yll\xc3\xa4 mainittu tietous ihmisaivojen aikaisesta ohjelmoinnista ja huomioidaan, ett\xc3\xa4 muistot on koodattu yhdess\xc3\xa4 tunteiden kanssa, voidaan p\xc3\xa4\xc3\xa4tell\xc3\xa4, ett\xc3\xa4 ainakin osa n\xc3\xa4ist\xc3\xa4 erilaisista tunnevasteista on luotu lapsuuden aikana. Lapsi, joka kasvaa katsellen televisiota, muttei lue yht\xc3\xa4\xc3\xa4n kirjoja, voi havaita, ett\xc3\xa4 my\xc3\xb6hemm\xc3\xa4ll\xc3\xa4 i\xc3\xa4ll\xc3\xa4 on vaikea motivoitua pelk\xc3\xa4st\xc3\xa4 tekstityyppisest\xc3\xa4 tiedosta. Laiminly\xc3\xb6dyn lapsen voi olla mahdotonta muodostaa motivoivia sosiaalisia kontakteja my\xc3\xb6hemmin._NEWLINE_Kiistanalaisempi johtop\xc3\xa4\xc3\xa4t\xc3\xb6s on, ett\xc3\xa4 jos lapsi altistetaan liialle yksinkertaiselle, tunteisiin perustuvalle viihteelle, he \xe2\x80\x9dtylsist\xc3\xa4v\xc3\xa4t\xe2\x80\x9d aivonsa. T\xc3\xa4m\xc3\xa4n v\xc3\xa4itet\xc3\xa4\xc3\xa4n aiheuttavan sit\xc3\xa4, ett\xc3\xa4 he eiv\xc3\xa4t voisi tehd\xc3\xa4 mit\xc3\xa4\xc3\xa4n, jos motivaatio ei tule suorasta, ensisijaisia tarpeita tyydytt\xc3\xa4v\xc3\xa4st\xc3\xa4 motivaatiosta (rahaa eloonj\xc3\xa4\xc3\xa4misen) tai nopeasta positiivisesti tunnepalautteesta (televisio, pelit jne.) Jos t\xc3\xa4m\xc3\xa4 n\xc3\xa4k\xc3\xb6kanta on oikea, n\xc3\xa4it\xc3\xa4 vinoutumia on eritt\xc3\xa4in vaikea korjata aikuisella i\xc3\xa4ll\xc3\xa4._NEWLINE_Monien alaa tutkivien tiedemiesten huoleksi koululaitokset monissa maissa huomioivat vain v\xc3\xa4h\xc3\xa4n edell\xc3\xa4 mainittuja n\xc3\xa4k\xc3\xb6kulmia. Oppimisen samaistaminen ulkoaopetteluun ja negatiiviseen ehdollistamiseen (jossain maissa jopa ruumiilliseen rangaistukseen asti) on yleist\xc3\xa4._NEWLINE_Toisaalta positiiviset kokeet on usein tarkoituksella kielletty. Monet koulut (erityisesti Yhdysvalloissa) ovat asettaneet kieltoja julkisille kiintymyksen osoituksille, kuten halaamiselle ja suutelemiselle. Teini-ik\xc3\xa4isten seksuaalisuutta pidet\xc3\xa4\xc3\xa4n usein eritt\xc3\xa4in ongelmallisena, ja siihen yritet\xc3\xa4\xc3\xa4n puuttua kovilla rangaistuksilla ja seksuaalisen pid\xc3\xa4tt\xc3\xa4ytymisen kampanjoilla. Vaikkakin n\xc3\xa4m\xc3\xa4 toimet kumpuavat ajatuksesta, ett\xc3\xa4 negatiiviset seuraukset kuten teiniraskaudet pit\xc3\xa4isi ehk\xc3\xa4ist\xc3\xa4, sellaiset ryhm\xc3\xa4t kuin Coalition for Positive Sexuality v\xc3\xa4itt\xc3\xa4v\xc3\xa4t, ett\xc3\xa4 t\xc3\xa4llainen sosiaalinen kontrolli vahingoittaa teini-ik\xc3\xa4isi\xc3\xa4 eik\xc3\xa4 sill\xc3\xa4 saavuteta mit\xc3\xa4\xc3\xa4n k\xc3\xa4yt\xc3\xa4nn\xc3\xb6n hy\xc3\xb6ty\xc3\xa4. Riippumatta siit\xc3\xa4, ajatellaanko fyysisten kokemusten kuuluvan positiiviseen ymp\xc3\xa4rist\xc3\xb6\xc3\xb6n vai ei, on todenn\xc3\xa4k\xc3\xb6ist\xc3\xa4, ett\xc3\xa4 sellainen ymp\xc3\xa4rist\xc3\xb6 on v\xc3\xa4ltt\xc3\xa4m\xc3\xa4t\xc3\xb6n miellytt\xc3\xa4v\xc3\xa4n oppimisymp\xc3\xa4rist\xc3\xb6n luomiseksi.\n_START_SECTION_\nJ\xc3\xa4rjest\xc3\xa4ytyneisyys\n_START_PARAGRAPH_\nSuorien motivaatiokeinojen lis\xc3\xa4ksi aikaisessa vaiheessa on my\xc3\xb6s abstraktimpia motivaatiokeinoja, mutta ehk\xc3\xa4 kuitenkin k\xc3\xa4yt\xc3\xa4nn\xc3\xb6llisempi\xc3\xa4 itsemotivointiin. K\xc3\xa4yt\xc3\xa4nn\xc3\xb6ss\xc3\xa4 jokainen motivaation ohjekirja sis\xc3\xa4lt\xc3\xa4\xc3\xa4 ainakin yhden kappaleen omien tavoitteiden ja teht\xc3\xa4vien kunnollisesta organisoinnista. Yleens\xc3\xa4 ehdotetaan, ett\xc3\xa4 on eritt\xc3\xa4in t\xc3\xa4rke\xc3\xa4\xc3\xa4 pit\xc3\xa4\xc3\xa4 listaa tehdyist\xc3\xa4 ja tekem\xc3\xa4tt\xc3\xb6mist\xc3\xa4 teht\xc3\xa4vist\xc3\xa4 samalla siirt\xc3\xa4en osa motivaatiosta teht\xc3\xa4vien itsens\xc3\xa4 suorittamisesta listan yll\xc3\xa4pit\xc3\xa4miseen, josta muodostuu rutiinia. _NEWLINE_Valmiiden teht\xc3\xa4vien listan katsomista voidaan pit\xc3\xa4\xc3\xa4 motivoivana, koska se voi luoda tunteen siit\xc3\xa4, ett\xc3\xa4 on saavuttanut jotain. Useimmissa elektronisissa teht\xc3\xa4v\xc3\xa4listoissa on t\xc3\xa4m\xc3\xa4 ominaisuus, tosin usein ero tehtyjen ja keskener\xc3\xa4isten t\xc3\xb6iden v\xc3\xa4lill\xc3\xa4 ei ole selke\xc3\xa4. Tehdyt ty\xc3\xb6t yksinkertaisesti poistetaan sen sijaan, ett\xc3\xa4 ne sijoitettaisiin erilliseen tehtyjen t\xc3\xb6iden listaan._NEWLINE_Toisentyyppiset tiedonj\xc3\xa4rjest\xc3\xa4mistavat voivat my\xc3\xb6s olla motivoivia, esimerkiksi miellekartat (mindmap) ajatusten j\xc3\xa4rjest\xc3\xa4miseksi. T\xc3\xa4ll\xc3\xa4 tavoin aivojen hermoverkko voidaan opettaa keskittym\xc3\xa4\xc3\xa4n annettuun teht\xc3\xa4v\xc3\xa4\xc3\xa4n. Yksinkertainen tapa ajatusten korostamiseen on bullet-point-luettelo, ja se voi joskus olla jopa hy\xc3\xb6dyllisempi v\xc3\xa4hemm\xc3\xa4n visuaalisesti suuntautuneille ihmisille._NEWLINE_Sosiologia on j\xc3\xa4tt\xc3\xa4nyt v\xc3\xa4hemm\xc3\xa4lle huomiolle er\xc3\xa4\xc3\xa4n kiinnostavan piirteen, nimitt\xc3\xa4in roolipelien riippuvuutta aiheuttavan luonteen. T\xc3\xa4m\xc3\xa4 peli toimii kokemuspisteiden (experience points) ja tasojen (levels) periaattella, joka motivoi pelaajaa jatkamaan. Kun pelaajalla on tarpeeksi pisteit\xc3\xa4, h\xc3\xa4n voi edet\xc3\xa4 seuraavalle tasolle ja saada siten korkeamman statuksen mahdollisessa yhteis\xc3\xb6ss\xc3\xa4. Vaikka monilla s\xc3\xa4hk\xc3\xb6isill\xc3\xa4 motivointij\xc3\xa4rjestelmill\xc3\xa4 on yksinkertainen prioriteettien k\xc3\xa4site, vain muutamat k\xc3\xa4ytt\xc3\xa4v\xc3\xa4t hyv\xc3\xa4kseen mahdollisuutta k\xc3\xa4ytt\xc3\xa4\xc3\xa4 pisteit\xc3\xa4 motivaatiotekij\xc3\xa4n\xc3\xa4.\n_START_SECTION_\nL\xc3\xa4\xc3\xa4kkeet\n_START_PARAGRAPH_\nJotkut kirjoittajat, erityisesti transhumanistisessa liikkeess\xc3\xa4 ovat ehdottaneet, ett\xc3\xa4 k\xc3\xa4ytett\xc3\xa4isiin ns. \xc3\xa4lyl\xc3\xa4\xc3\xa4kkeit\xc3\xa4 (smart drugs) jotka tunnetaan my\xc3\xb6s nootropiineina eli \xe2\x80\x9dmotivaation parantajina\xe2\x80\x9d. Monien n\xc3\xa4iden l\xc3\xa4\xc3\xa4kkeiden vaikutuksia aivoihin ei ymm\xc3\xa4rret\xc3\xa4 hyvin ja niiden laillisuustilanne tekee avoimet kokeet usein vaikeiksi. On kuitenkin fakta, ett\xc3\xa4 jotkut historian tuottavimmista taiteilijoista ovat olleet huumeiden tai l\xc3\xa4\xc3\xa4kkeiden k\xc3\xa4ytt\xc3\xa4ji\xc3\xa4, vaikkakaan ei ole selv\xc3\xa4\xc3\xa4 onko t\xc3\xa4m\xc3\xa4 korrelaatio syy-seuraus luontoista.'